Amiga

Amiga je druh domácich osobných počítačov, pôvodne vyvinutý spoločnosťou Amiga Corporation ako zábavná a pracovná stanica. Vývoj Amigy začal v roku 1982 hardvérový dizajnér Jay Miner (1932-1994). V roku 1985 kúpila firma Commodore International spoločnosť Amiga Corporation a priniesla počítač na trh. Amiga obsahovala vlastný chipset s rozšírenými grafickými a zvukovými možnosťami, operačný systém s preemptívnym multitaskingom (dnes známy ako AmigaOS). Výroba bola ukončená v roku 1996.
Bola založená na 16 a 32-bitových procesoroch Motorola 68k, priniesla výrazné zlepšenie výkonu oproti 8-bitovým počítačom (Commodore 64, ZX Spectrum...) a tak jej rozšírenosť medzi počítačovými nadšencami rýchlo narastala, predovšetkým v Európe. Našla uplatnenie aj vo filmovom priemysle.
Vďaka multimediálnym a multitaskingovým schpnostiam Amigu označovali ako lacnejšiu alternatívu k Apple Macintosh. Hovorilo sa, že predbehla svoju dobu, ale doplatila na zlý marketing Commodoru.

História

Amiga, vyvinutá  malou spoločnosťou Amiga Corporation, bola pôvodne určená výlučne na videohry. Pred uvedením na trh firmu odkúpil Commodore a Amiga bola pretvorená na univerzálny počítač. V roku 1985 vznikol prvý model s označením Amiga 1000. Malo ísť o nasledovníka Commodore 64 a rivala Atari ST.
Commodore počas svojej existencie uviedol rôzne modely určené rovnako pre prácu i zábavu. Počas 80. rokov ponúkala Amiga kombináciou svojho harvéru a operačného systému nesmierny výkon, ale v druhej polovoci 90. rokov ju predbehli a úplne vytlačili iné platformy.

Centrálna procesorová jednotka

Commodore Amiga používala centrálnu procesorovú jednotku od Motoroly, založenú na architektúre Motorola 68k, ktorá bola uvedená v roku 1979. Bola použitá v mnohých počítačoch a konzolách, vrátane Atari ST, Apple Macintosh, Sega Mega Drive a Sun Microsystems.

Chipset

Vyvinuli sa tri generácie chipsetov, použité v rôznych modeloch Amigy - OCS (A500), ECS (A600) a AGA (A1200). Majú rastrovú grafiku a digitálny zvuk, zabezpečujú komunikáciu medzi perifériami počítača.

Grafika

Prvé Amigy dokázali naraz zobraziť 32, 64 (EHB mód), dokonca aj celú paletu 4096 (HAM mód) farieb oveľa skôr ako IBM PC alebo Apple Macintosh. Ich revolučný zobrazovací procesor zaistil, že sa stali jednými z prvých domácich počítačov, ktoré umožňovali použitie digitálnych efektov v televíznych programoch. Neskoršie modely s chipsetom  AGA (Amiga 1200 a 4000) pridali módy 128, 256 a 262 000 farieb z 24-bitovej (16,8 milióna) palety.

Zvuk

Zvukový čip Pula má štyri 8-bitové zvukové kanály (2 pre ľavý a 2 pre pravý reproduktor) so 6-bitovým ovládaním hlasitosti. Analógová časť čipu je prepojená s filtrom, ktorý neprepúšťa vysoké frekvencie vytvárané počítačom.

Syntéza hlasu

Amiga obsahuje softvér na syntézu hlasu, ktorý vyvinula spoločnosť Softvoice, Inc. Program sa delí na tri hlavné súčasti: narrator.device (zabazpečuje výslovnosť podľa foném), translator.library (upravuje výslovnosť z britskej angličtiny do americkej) a SPEAK (text napísaný do príkazového riadku prevedie do zvukovej podoby).
V AmigaOS 1.x bol program Say súčasťou ukážok k programovaciemu jazyku AmigaBASIC. Od verzie 2.0 bol zaradený ako štandardná súčasť systému.

Emulácia Amigy

V súčasnosti majú fanúšikovia Amigy možnosť emulovať pôvodný softvér na moderných počítačoch. Využívajú sa k tomu predovšetkým programy UAE, E-UAE (Linux, Mac OS) a WinUAE (Windows). Emulátory pre svoj beh potrebujú pamäte ROM (Kickstart 1.3, 2.0, 3.0 - podľa verzie operačného systému) určené na bootovanie systému.